سێشەممە, 27 مار 2018 – 09:06
ڕۆژنیوز – هاوڕێ کرێکار
لە سنوری شارەدێی گوڵاڵە، چەتەکانى داعش هێرشیان کردە سەر دوو گوند و ئەنجومەنى گوندەکان و کوڕی ئەنجومەنێکیان تیرۆر کرد.
درەنگانێکى شەوی ڕابڕدوو، لە سنوری شارەدێی گوڵاڵەى سەر بە شارۆچکەى خانەقینى پارێزگاى دیالە، داعش لە هێرشێکدا چوار هاوڵاتى کردە قوربانى .
ڕائید سمکۆ عەلی بەرپرسی بنکەى ئاسایشی شارەدێی کۆکسی سەر بە شارۆچکەى کفری، کە کردەوەکە نزیک ئەو سنوورەبووە، بۆ ڕۆژنیوز وتى: لە یەکەم هێرشیاندا چەتەکانى داعش هێرشیان کردوەتە سەر گوندی ئوم حونتە (دایکى ئارد) لە ناوچەى شێخ باباى سەر بە شارەدێی گوڵاڵە و ئەنجومەنی گوندەکە و کوڕەکەیان تیرۆر کردووە و کچەکەشیان بریندار کردووە و گوندەکەیان جێهیشتووە.
ڕائید سمکۆ عەلی، وتیشی: دواتر هەر ئەو چەکدارانە ههەڵیان کوتاوەتە سەر گوندى عەرەبی گەورە لە هەمان ناوچە و ئەنجومەنى ئەو گوندەشیان تیرۆر کردووەو بەرەو جێگایەکى نادیار هەڵدێن.
هەروەها ناوبراو، باسی لەوەشکرد، لەبەر ئەوەى ناوچەى شێخ بابا ناوچەیەکى سەوزایى چڕی پڕ دارە، چەتەکانى داعش بەبەردەوامى لەو ناوچەیە بوونیان هەبووە و هەمیشە کردەوەى تیرۆریستیان ئەنجامداوە، بۆیە ئەم کردەوەش هەر ئەوانن.
س.ح